**ANEXA 3**

**la statut**

**Hidrografia, flora, fauna şi tipul solurilor de la nivelul unităţii administrativ-teritoriale**

**I.** ***Hidrografia*** Municipiului Marghita, județul Bihor este reprezentată, după caz, de următoarele râuri, lacuri etc.

a) Râuri

Râul Barcău , cu o lungime de 4,23 km pe teritoriul Municipiului Marghita, județul Bihor, cu afluenții: Inotul, care străbate teritoriul Municipiului Marghita pe o lungime de 7,2 Km, Egerul, care străbate teritoriul Municipiului Marghita pe o lungime de 13 Km și Bistra ;

b) Lacuri

Lacul Bánya , cu o lungime de 0,152 km și perimetrul de 0,46 km pe teritoriul Municipiului Marghita, județul Bihor

**II. *Flora*** Municipiului Marghita, județul Bihor este reprezentată, în principal, de următoarele specii de plante:

a) În ***zonele împădurite*** speciile lemnoase cele mai frecvente sunt:cerul, ulmul, carpenul, stejarul, frasinul și în amestec cerul cu acer compestre (jugastru). Ca arbuști amintim:lemnul câinesc,măcieșul, cornul, păducelul , porumbarul.

***b)Pășunea de luncă*** are următoarea compoziție: firuța, coada vulpii, rogoz, ghizdei, osul iepurelui, coada șoricelului, morcov sălbatic, cicoare, păpădie, piciorul cocoșului.

***c)Pajiștile naturale*** conțin :sânziană, ghizdei sălbatic, golomăț, trifoi, coconiște, busuioc sălbatic, pătlagină, coada șoricelului, trei frați pătați, piciorul cocoșului, laptele câinelui, păpădia, turița, brusture, etc.

***d)Vegetația cultivată***: în livezile locuitorilor sunt plantate următoarele specii: măr, păr, prun, cais, piersic, vișin, vie, etc.

***e)Culturile de câmp*** cu ponderea cea mai mare sunt: grâul, porumbul, orzul, floarea soarelui, sfecla, mazărea, trifoiul, lucerna, rapița.

***f) Buruienile***  cele mai frecvente sunt: pătlagina, golomăț, piciorul cocoșului, costrei, mohor, volbură, păiș, trifoiul târâtor, urda vacii, trei frați pătați, traista ciobanului, nemțișor, albăstrele, rapița, loboda, pălămida, etc.

**III. *Fauna*** pe teritoriul Municipiului Marghita, județul Bihor , este reprezentată, în principal, de următoarele specii:

Animalele sălbatice cu cea mai mare răspândire sunt cele de silvo-stepă:

- mamiferele întâlnite sunt: mistrețul, iepurele, vulpea, veverița, căprioare, lupul;

- păsările: fazanul, potârnichea, prepelița, vrabia, cioara, cucul, barza, coțofana, sticletele, rândunica, ciocârlia, mierla;

- insecte: furnica, greierele, omida păroasă, omida verde, cosașul, lăcusta, țânțarul, musca.

În ape trăiesc; broaște, lipitări, șerpi de apă, pești.

Rozătoare: șoarecele, șobolanul, dihorul, hârciogul , popândăul.

IV ***Tipul solurilor de la nivelul Municipiului Marghita***

Pe teritoriul Municipiului Marghita, procesul de formare și evoluția solurilor a fost mult influențat de condițiile de relief.

Solurile pe raza Municipiului Marghita sunt extrem de diferite din punct de vedere structural. Astfel, avem de-a face cu următoarele tipuri de soluri: cernoziomuri argiloiluviale tipice şi soluri cenuşii tipice, cernoziomuri argiloiluviale tipice, freatic-umede, cernoziomuri cambice freatic-umede, cernoziomuri cambice gleizate, protosoluri aluviale, soluri aluviale (inclusiv protosoluri aluviale) frecvent gleizate, soluri brune argiloiluviale tipice (inclusiv slab luvice), soluri brune eu-mezobazice, erodate şi erodisoluri, soluri brune luvice gleizate şi/sau amfigleizate, soluri gleice, pe depozite fluviatile şi fluvio-lacustre recente, soluri pseudogleice albice şi suprafeţe de sol afectate de degradare agrofizică.

În zonele Municipiului Marghita către Buduslău și Cheț solul brun argiloiluvial ocupă 50%, restul fiind format din luvic, luvisol albic, sol brun humo-bazic , sol gleic , pseudogleic, sol aluvial, erodisol și fluvisol, iar în zonele aproape plane condițiile de pedogenează au favorizat formarea solurilor brune luvice.